
Për liberalizimin e vizave me Bashkimin Europian

Në përmbushje të misionit të Kuvendit, si përfaqësues të zgjedhur, të qytetarëve shqiptarë;
Në respekt të plotë të Kushtetutës së Republikës së Shqipërisë dhe synimit madhor të shqiptarëve për të qenë pjesë me të drejta të plota në familjen europiane;
Të vendosur për të zbatuar detyrimet që rrjedhin  gjatë procesit të integrimit të Republikës së Shqipërisë në Bashkimin Europian;
Kuvendi i Republikës së Shqipërisë, i mbledhur sot, në datën 11.3.2010,
- Me bindjen se lëvizja e lirë e njerëzve çon në forcimin e lidhjeve njerëzore, ekonomike, kulturore dhe shkencore midis Shqipërisë dhe Bashkimit Europian, duke u bërë kësisoj mbështetje për një Shqipëri që përparon nëpërmjet forcimit të demokracisë, ekonomisë së tregut dhe vlerave të shtetit të së drejtës, në dobi të qytetarëve;
- Duke çmuar dialogun me BE-në për liberalizimin e vizave, si mbështetje për plotësimin e detyrimeve dhe si një proces të bazuar në përmbushjen e kushteve të vendosura në Udhërrëfyesin për liberalizimin e vizave;
- Duke vlerësuar angazhimin e Parlamentit dhe Këshillit të BE-së për liberalizimin e vizave me Shqipërinë sa më shpejt që të jetë e mundur, të shprehur në deklarën e përbashkët të Këshillit dhe Parlamentit më 12 nëntor 2009;
- I bindur se liberalizimi i regjimit të vizave është pjesë e procesit të integrimit europian të Shqipërisë;
-Duke konsideruar se ky proces është në dobi të zhvillimit dhe stabilitetit të rajonit të Ballkanit Perëndimor;
Kuvendi i Republikës së Shqipërisë:
- Konfirmon mbështetjen e të gjitha forcave politike të Kuvendit të Republikës së Shqipërisë për liberalizimin e shpejtë të vizave dhe mbështet me vendosmëri lëvizjen e lirë të shtetasve shqiptarë në hapësirën Schengen;
- Çmon arritjet e institucioneve shtetërore të Republikës së Shqipërisë në përmbushjen e detyrimeve të procesit të liberalizimit të vizave dhe mbështet përpjekjet e tyre për të konsoliduar më tej përparimin e dukshën, të vlerësuar tashmë edhe nga institucionet e BE-së;
- Vlerëson Rezolutën e datës 26 nëntor 2009 të Parlamentit Europian, në të cilën shprehet mbështetja që liberalizimi i vizave të mund të realizohet deri në korrik 2010;
- Shpreh njëherazi kënaqësinë për përfundimin e misioneve të ekspertëve të Komisionit Europian dhe besimin se Komisioni do të realizojë përgatitjen e raportit vlerësues në fillim të pranverës 2010 për t’i hapur rrugën marrjes së vendimit nga Këshilli për liberalizimin e vizave nga Këshilli i BE-së para muajit korrik 2010;
- Mirëpret që Parlamenti Europian, vendet anëtare dhe Komisioni Europian të marrin në konsideratë përmbushjen e detyrimeve të Udhërrëfyesit nga Shqipëria, si dhe konsensusin që ekziston mes të gjitha forcave politike të Republikës së Shqipërisë për të arritur udhëtimin pa viza të qytetarëve shqiptarë në hapësirën Schengen, si pjesë e aspiratës së tyre për lirinë e lëvizjes.

